በኢትዮጵያና በግብጽ መካከል እየተካሄድ ስላለውድርድር ሕዝብ በቂ ግንዛቤ  እንዲኖረው ማድረግ እንደሚገባ ተጠቆመ
 አዲስ አበባ፡- በኢትዮጵያ እና በግብጽ መካከል የኢትዮጵያ ታላቁ የህዳሴ ግድብ ግንባታን አስመልክቶ የሚያካሂዱትን ድርድር ህዝብ አውቆትና አመኔታ ኖሮት ድጋፉን እንዲያጠናክር በድርድሩ ዙሪያ ያለውን እውነታ ማሳወቅና ግንዛቤ መፍጠር ከመንግሥት እንደሚጠበቅ የኢትዮጵያ የፖለቲካ ፓርቲዎች የጋራ ምክርቤት አስታወቀ።የምክርቤቱ ሰብሳቢ አቶ ሙሳ አደም ምክርቤቱ በኢትዮጵያ ታላቁ የህዳሴ ግድብ ዙሪያ ተፎካካሪ የፖለቲካ ፓርቲዎችንና የተለያዩ ተቋማት ተወካዮችን ባሳተፈ ትናንት በውጭ ጉዳይ ሚኒስቴር ለግማሽ ቀን ባዘጋጀው የምክክር መድረክ ላይ እንደተናገሩት፤ በሁለቱ አገሮች መካከል እየተደረገ ባለው ድርድር ላይ ህዝብ የጠራ ግንዛቤ እንዲኖረው ተገቢውን መረጃ መስጠትና ማሳወቅ ከመንግሥት ይጠበቃል። ህዝብ አመኔታ እንዲኖረው ማድረግና አንድነቱን በተለያየ መልክ እንዲገልጽ የማመቻቸት ሥራ መሥራቱ ጠላት እንዳይተባበር የማድረግ አስተዋጽኦ ይኖዋል።ግብጽ በዲፕሎማሲ ሌላውን ዓለም ለማሳመን ከምታደርገው እንቅስቃሴ ቀድሞ በመገኘት የኢትዮጵያን በዓባይ የመጠቀም መብቷን ማረጋገጥ ይጠበቃል ያሉት አቶ ሙሳ፣ ምክርቤታቸው በተለያዩ አገራት የሚገኙ ኢትዮጵያውያን የጀመሯቸውን በጎ የሆኑ እንቅስቃሴዎች ማበረታታት፣ በጉዳዩ ላይ የተሻለ ሀሳብ ያላቸውንም ማሳተፍ ይገባል የሚል እምነት እንዳለው አስታውቀዋል።‹‹የኢትዮጵያ ተፎካካሪ የፖለቲካ ፓርቲዎች ግድቡን በተመለከተ ተጨባጭ የሆነ ነገር አድርገዋል የሚል እምነት ባይኖርም ከዛሬ ጀምሮ ግን በምንችለው ሁሉ አቅም ለግድቡ ያለንን ተሳትፎ እንደምናሳይ ቃል እንገባለን›› ሲሉ የተናገሩት አቶ ሙሳ፤ የኢትዮጵያ ህዝብ ያለ ልዩነት አንድነቱን አጠናክሮ ተሳትፎውን እንዲያጠናክር ጥሪ አቅርበዋል።ተፎካካሪ የፖለቲካ ፓርቲዎች በአገራዊ ጉዳይ ላይ የጋራ ኃላፊነት እንዳለባቸውና ያገባናል በሚል ስሜት የመንቀሳቀስ ቁርጠኝነት ሊኖር እንደሚገባ አመልክተው፤ የጋራ ኃላፊነቱም ከሥልጣን ጋር መያያዝ እንደሌለበት ገልፀዋል። ከሀገር ሉዓላዊነት የቀደመ ነገር እንደሌለም አስታውቀዋል።የጋራ ምክርቤቱ መድረኩን ያዘጋጀው የሚጠበቅበትን ኃላፊነት ለመወጣት መሆኑን ያወሱት አቶ ሙሳ፤ የኢትዮጵያ የታላቁ የህዳሴ ግድብ ጉዳይንም ሆነ የሀገር ሉዓላዊነትን የመንግሥት ኃላፊነት ብቻ አድርጎ የመውሰድና በምክክር መድረኩ ላይም ለመሳተፍ ፍቃደኛ ያለመሆን በአንዳንድ የምክ ቤቱ አባላት ላይ መስተዋሉን አስታውቀዋል። ድርጊቱ በምክርቤቱ አሠራር የሚታረምና እንዲህ ያሉ አገራዊ መድረኮች በየሦስት ወር የሚዘጋጅበት ሁኔታ እንደሚመቻች አስረድተዋል።አንዳንድ የመድረኩ ተሳታፊዎችም በሰጡት አስተያየት ብሔራዊ ጥቅምን ለማስጠበቅ ልዩነት መኖር አለበት ብለው እንደማያምኑ ገልፀው፣ ኢትዮጵያ እውነት ይዛ ነው የምትንቀሳቀሰው ተብሎ መዘናጋት አያስፈልግም ብለዋል። የህዝብ ንቅናቄ መፈጠር እንዳለበት አስታውቀዋል።ግብጽ በምታደርገው እንቅስቃሴ መሸበር እንደማያስፈልግና የተጀመረውን ሥራ መሥራት እንደሚገባም አስተያየት ሰጭዎቹ ተናግረዋል። በኢትዮጵያ በኩል የንቅናቄ ሥራም ሆነ ለሌላው ዓለም ያለውን እውነታ በማሳወቅ በኩል የነበረው እንቅስቃሴ ደካማ እንደነበርም ገልፀዋል።የውጭ ጉዳይ ሚኒስትር ደጉ አንዳርጋቸው፣ በበኩላቸው ኢትዮጵያ በግድቡ የውሃ ሙሌት ላይ በተቃረበችበት ወቅት ግብጽ ለማደናቀፍ እያደረገች ያለውን እንቅስቃሴ በዲፕሎማሲ ለመመለስ ጥረቶች መደረጋቸውንና አሁንም የተጠናከረ ሥራ እየተሠራ መሆኑን ተናግረዋል። ለሚሰራው ሥራም ተፎካካሪ የፖለቲካ ፓርቲዎች ሚና ሊኖራቸው እንደሚገባም ጥሪ አቅርበዋል።ሚኒስትሩ ከተሳታፊዎቹ በድርድሩ ዙሪያና ተያያዥ በሆኑ ጉዳዮች ለተነሱት የተለያዩ ጥያቂዎች ምላሽ ሰጥተዋል። የውሃ መስኖ ኢነርጂ ሚኒስትር ዶክተር ኢንጂነር ስለሺ በቀለም በተመሳሳይ ማብራሪያ የሰጡ ሲሆን፣ ግድቡ የሚገኝበትንም ደረጃ ለተሳታፊዎቹ አብራርተዋል። በግሉ የአባሳደርነት ሚናውን እየተወጣ ያለው መሐመድ አላሩሲም ሀሳቡን ያጋራ ሲሆን ኢትዮጵያ እውነት ይዛ የምታደርገው እንቅስቃሴም በዲፕሎማሲ ማጠናከር አለባት ብሏል።አዲስ ዘመን ግንቦት 20 ቀን 2012 ዓ.ም ለምለም
መንግሥቱ